
Text rozhodnutia
Súd: Krajský súd Bratislava Spisová značka: 2S/150/2013 Identifikačné číslo súdneho spisu: 1013201071 Dátum vydania rozhodnutia: 07. 05. 2014 Meno a priezvisko sudcu, VSÚ: Mgr. Viliam Pohančeník ECLI: ECLI:SK:KSBA:2014:1013201071.1 Rozhodnutie Krajský súd v Bratislave v právnej veci žalobcu: PhDr. T. K., O.., M., I. 6, K., zastúpený: JUDr. Marcela Božíková, PhD., MPH, Pečnianska 10, Bratislava, proti žalovanému: Ministerstvo zdravotníctva Slovenskej republiky, Limbová 2, Bratislava, o preskúmanie zákonnosti rozhodnutia žalovaného č. S03459-OP-2013 zo dňa 23.04.2013, jednohlasne, takto r o z h o d o l : Krajský súd v Bratislave konanie z a s t a v u j e . Žiaden z účastníkov nemá právo na náhradu trov konania. o d ô v o d n e n i e : Žalobou doručenou Krajskému súdu v Bratislave dňa 31.05.2013 sa žalobca domáhal preskúmania zákonnosti rozhodnutia žalovaného č. S03459-OP-2013 zo dňa 23.04.2013, ktorým žalovaný s poukazom na ustanovenie § 59 ods. 2 správneho poriadku zamietol rozklad žalobcu a potvrdil rozhodnutie ministerstva č. Z12787-2013-KO zo dňa 13.03.2013, ktorým bola podľa § 18 ods. 2 v spojení s § 11 ods. 1 písm. d) zákona č. 211/2000 Z.z. o slobodnom prístupe k informáciám a o zmene a doplnení niektorých zákonov (zákon o slobode informácií) v znení neskorších predpisov odmietnutá žiadosť o sprístupnenie informácií zo dňa 30.10.2012 týkajúca sa: „stanoviska prideľovaniu titulov, ktorý malo Ministerstvo zdravotníctva SR zaslať mne v nezistenom čase, na žiadosť vyšetrovateľky Obvodného oddelenia polície Bratislava III, kpt. M.. Bc. E., ktorá bola poverená prešetriť Trestné oznámenie, ktoré som dňa 8. marca 2012, spoločne s JUDr. M. K., PhD., MPH, podal na Generálnu prokuratúru, kde bolo prijaté“. Podaním doručeným Krajskému súdu v Bratislave dňa 06.02.2014 vzal žalobca žalobu späť. Podľa § 250h ods. 2 O.s.p. až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. Podľa § 250d ods. 3 O.s.p., súd uznesením konanie zastaví, ak sa žaloba podala oneskorene, ak ju podala neoprávnená osoba, ak smeruje proti rozhodnutiu, ktoré nemôže byť predmetom preskúmavania súdom, ak žalobca neodstránil vady žaloby, ktorých odstránenie súd nariadil a ktoré bránia vecnému vybaveniu žaloby, alebo ak žalobca nie je zastúpený podľa § 250a alebo ak žaloba bola vzatá späť (§ 250h ods. 2). Odvolanie proti uzneseniu je prípustné. Nakoľko žalobca vzal späť žalobu pred rozhodnutím veci, súd v súlade s ustanovením § 250d ods. 3 O.s.p. konanie zastavil. O náhrade trov konania súd rozhodol podľa § 146 ods. 1 písm. c) O.s.p. s použitím ustanovenia § 246c O.s.p. tak, že žiaden z účastníkov nemá právo na náhradu trov konania, nakoľko konanie vo veci bolo zastavené. Toto rozhodnutie senát Krajského súdu v Bratislave prijal pomerom hlasov 3 : 0 (§ 3 ods. 9 zákona č. 757/2004 Z.z. v znení zákona č. 33/2011 Z.z.). Poučenie: Proti tomuto uzneseniu možno podať odvolanie do 15 dní odo dňa jeho doručenia, na Krajský súd v Bratislave. V odvolaní sa má popri všeobecných náležitostiach (§ 42 ods. 3 O.s.p.) uviesť, proti ktorému rozhodnutiu smeruje, v akom rozsahu sa napáda, v čom sa toto rozhodnutie alebo postup súdu považuje za nesprávny a čoho sa odvolateľ domáha.

